ನೋಡ ನೋಡುತ್ತಿದ್ದಂತೆ ಪತಿ, ಅತ್ತೆ ಮುಂದೆಯೇ ನದಿಗೆ ಜಿಗಿದ ಮಹಿಳೆ

– 40 ಅಡಿ ಎತ್ತರದ ಸೇತುವೆ ಮೇಲಿಂದ ಜಂಪ್

ಭೋಪಾಲ್: ಪತಿ, ಅತ್ತೆ ಮತ್ತು ಪುಟ್ಟ ಮಗಳ ಮುಂದೆಯೇ ಮಹಿಳೆ ನದಿಗೆ ಜಿಗಿದು ಆತ್ಮಹತ್ಯೆಗೆ ಯತ್ನಿಸಿರುವ ಘಟನೆ ಮಧ್ಯಪ್ರದೇಶದ ಖರ್ಗೋನ್ ಜಿಲ್ಲೆಯಲ್ಲಿ ನಡೆದಿದೆ. ಮಹಿಳೆಯನ್ನ ಸ್ಥಳೀಯ ಯುವಕ ರಕ್ಷಿಸುವ ವೀಡಿಯೋ ಸೋಶಿಯಲ್ ಮೀಡಿಯಾದಲ್ಲಿ ವೈರಲ್ ಆಗಿದೆ.

ಖರ್ಗೋನ್ ಜಿಲ್ಲೆಯಿಂದ 45 ಕಿ.ಮೀ.ದೂರದಲ್ಲಿರುವ ಠಿಬಾಗಾಂವ್ ಗ್ರಾಮದ 26 ವರ್ಷದ ಮಹಿಳೆ ಆತ್ಮಹತ್ಯೆಗೆ ಯತ್ನಿಸಿದ್ದಾರೆ. ಭಾನುವಾರ ಪತಿ, ಅತ್ತೆ ಹಾಗೂ 2 ವರ್ಷದ ಮಗಳ ಜೊತೆ ತವರಿಗೆ ತೆರಳುತ್ತಿದ್ದರು. ಈ ವೇಳೆ ಪತಿ-ಪತ್ನಿ ನಡುವೆ ಜಗಳ ನಡೆದಿದೆ. ನರ್ಮದಾ ನದಿಯ ಸೇತುವೆ ಬರುತ್ತಿದ್ದಂತೆ ಬೈಕ್ ನಿಲ್ಲಿಸುವಂತೆ ಮಹಿಳೆ ಹೇಳಿದ್ದಾಳೆ. ಬೈಕ್ ನಿಲ್ಲಿಸಿದ ಕೂಡಲೇ ಮಹಿಳೆ ನೋಡ ನೋಡುತ್ತಿದ್ದಂತೆ 40 ಅಡಿ ಎತ್ತರದ ಸೇತುವೆ ಮೇಲಿಂದ ನದಿಗೆ ಧುಮುಕಿದ್ದಾಳೆ.

ಇತ್ತ ನದಿಯ ತೀರದಲ್ಲಿ ಅಂತ್ಯಸಂಸ್ಕಾರಕ್ಕೆ ಆಗಮಿಸಿದ್ದ ಯುವಕ ರಾಧೆಶ್ಯಾಮ್ ಕೂಡಲೇ ನೀರಿಗೆ ಧುಮುಕಿ ಮಹಿಳೆಯನ್ನ ರಕ್ಷಿಸಿದ್ದಾರೆ. ನುರಿತ ಈಜುಪಟು ಅಲ್ಲದಿದ್ರೂ ರಾಧೆಶ್ಯಾಮ್ ಮಹಿಳೆಯನ್ನ ರಕ್ಷಿಸಿ ದಡಕ್ಕೆ ತಂದಿದ್ದಾರೆ. ಮಹಿಳೆಗೆ ಸಣ್ಣ ಪ್ರಮಾಣದ ಗಾಯಗಳಾಗಿದ್ದು, ಪ್ರಾಣಾಪಾಯದಿಂದ ಪಾರಾಗಿದ್ದಾಳೆ.